**SEZNAM NAČRTOVANIH DOGODKOV V TEDNU SLOVENSKIH NARAVNIH PARKOV**

**20. maj 2022 – Svetovni dan čebel**

**Predstavitev: Z ohranjanjem biotske pestrosti ohranjamo tudi opraševalce!**

Najbolj znana opraševalka je medonosna čebela, vendar ni edina. Vsaj polovico rastlin oprašijo divji opraševalci, predvsem čmrlji, čebele samotarke in muhe trepetavke. Med pomembne opraševalce pa štejemo tudi metulje in nekatere hrošče. Divji opraševalci so pogosto bolj učinkoviti, a še vedno mnogokrat prezrti.

Kraj in čas: Ljubljana, trg pred Mestno hišo, od 10.00 – 18.00

Sodelujejo: Triglavski narodni park, Kozjanski regijski park, Krajinski park Kolpa, Krajinski park Ljubljansko barje in Krajinski park Tivoli, Rožnik in Šišenski hrib.

**Kozjanski regijski park: Dan odprtih vrat na gnezdišču čebelarja**

Na dnevu odprtih vrat največje in najstarejše gnezdilne kolonije v Sloveniji boste lahko izvedeli veliko o enem naših najbolj pisanih ptičev – čebélarju ali legátu, njegovih prehranjevalnih navadah in še mnogo več. V primeru slabega vremena dan odprtih vrat odpade.

Kraj in čas: Peskokop v Župjeku, Bizeljsko, od 8.00 – 16.00

**Krajinski park Goričko: otvoritev tematske poti Pot cvetočih travnikov**

Tematska pot cvetočih travnikov, Budinci. Dolžina poti je 4,5 km. Čas hoje z vodnikom in razlago okvirno 1,5 ure.

Kraj in čas: Budinci/ Andovci – mejni prehod ob 9.00.

Vodi: Gregor Domanjko

Potrebna oprema: vremenu primerna obleka in obutev, zaščita pred soncem, v nahrbtniku pa voda, daljnogled in fotoaparat.

**Krajinski park Goričko: Kino pod zvezdami – Sol zemlje (the Salt of the Earth).**

Znameniti brazilski fotograf Sebastião Salgado je zadnjih štirideset let potoval po različnih celinah in v objektiv ujel dogodke, ki so ga globoko zaznamovali: vojne, lakoto in izgnanstvo. Po vseh grozotah, ki jim je bil priča, je zadnja leta upanje spet našel v naravi. Zdaj se posveča okoljevarstvu in odkrivanju neokrnjenih kotičkov sveta, ki jih predstavlja v obsežnem fotografskem projektu, svojem »ljubezenskem pismu planetu«. Dolžina filma: 110 min, podnapisi v slovenskem jeziku. Vstop prost.

Kraj in čas: Javni zavod Krajinski park Goričko, Grad 191, Grad, grajsko dvorišče ob 20:30.   
Kontaktna oseba: Sandra Kuhar; [sandra.kuhar@goricko.info](mailto:sandra.kuhar@goricko.info)

**21. maj 2022 – Dan Nature 2000**

**Triglavski narodni park: Voden ogled Psnakovega čebelnjaka in Pocarjeve domačije**

Psnakovi v Zgornji Radovni imajo gostilno in kmetijo, kjer med drugim gojijo tudi čebele, ter so nosilci Znaka kakovosti Triglavskega narodnega parka. Njihov čebelnjak je posebej lepo ohranjen, s poslikanimi panjskimi končnicami. Pri njih se bo naš obisk Zgornje Radovne pričel. Peš do Pocarjeve domačije ni daleč. Zgodba o Pocarjevih in razstava Rokodelci in domača obrt v Dolini Gornjesavskega muzeja Jesenice nas bosta popeljala v preteklost, v čas, ko je bilo življenje ljudi v alpskih dolinah izjemno prepleteno z naravo in njenimi ritmi, ko so kmetje ob košenju poslušali ptičje petje in ne zvoka motorja traktorjev.

Vabljeni, da skupaj z nami spoznavate svet čebel, tradicijo kulinarike in življenje ljudi v alpskih dolini Radovna nekdaj in danes.

Kraj in čas: Psnakova domačija, Zgornja Radovna, ob 10.00 (trajanje okvirno 3,5 ure)

Potrebna oprema: pohodna obutev, zaščita za dež, veter oz. sonce.

Prijave na [info.trb@tnp.gov.si](mailto:info.trb@tnp.gov.si) do 19. maja 2022 (12.00)

**Kozjanski regijski park: Odprtje razstave Magična narava 2020**

Na grajskem podstrešju bomo odprli FOTOGRAFSKO RAZSTAVO Magična narava 2020, na kateri bodo na ogled izbrane fotografije 4. mednarodnega natečaja naravoslovne fotografije, ki prikazujejo neverjetno magičnost naše narave, opozarjajo pa tudi na minljivost in naš odnos do nje.

Kraj in čas: Grad Podsreda, ob 19.00

**Kozjanski regijski park: Letni kino pod grajskimi zvezdami**

Pod grajskimi zvezdami si bomo v letnem kinu na prostem ogledali večkrat nagrajeni makedonski dokumentarni film »Medena dežela« (Medena zemlja) iz leta 2019. Film je portret krhkega ravnovesja med človekom in naravo ter pogled v hitro izginjajoči način življenja.

Kraj in čas: Grad Podsreda, ob 20.30

*Dogodek se izvaja pod okriljem projekta LIFE Naturaviva. Vstop je prost.*

**Notranjski regijski park: Voden izlet Pranaravovedstvo v Rakovem Škocjanu**

V Rakovi kotlini so v (pra)zgodovini bivali Japodi in druga prazgodovinska ljudstva (plemena), ki so dobro poznali nadpovprečno dobrodejne, vendar očem nevidne naravne moči. Pet takih točk v osrednjemu predelu Rakovega Škocjana si bomo ogledali na vodenem krožnem pohodu.

Kraj in čas: parkirišče ob Hotelu Rakov Škocjan, od 10.00 do 13.00 (3 ure)

Vodnik: Mitja Fajdiga

Potrebna oprema: pohodni čevlji, pijača, primerno za vse starejše od 10. let

Cena: vključuje vodenje in malico Notranjske okuševalnice iz divjih rastlin

- 10,00 € na osebo

- 5,00 € za otroke do vključno 12. leta

Število mest je omejeno na 30. Prijave zbiramo do petka, 20. maja na povezavi <https://www.notranjski-park.si/obiskovanje/dogodki/>

Več informacij na [tic@notranjski-park.si](mailto:tic@notranjski-park.si) ali 031 668 223 (TIC Cerknica)

**Notranjski regijski park: Čolnarimo: Kako je nastalo Cerkniško jezero?**

Prisluhnite zgodbi o dveh gradovih na nasprotnih straneh Cerkniškega polja in nesrečni ljubezni, ki je privedla do tega, da je polje postalo jezero. Zgodbo boste doživeli med izletom s kanuji po Cerkniškem jezeru od Rešeta do jame Suhadolice.

Kraj in čas: Center za obiskovalce Cerkniško jezero (Dolenje Jezero 68), od 11.00 do 13.00 (2 uri)

Vodnik: Aljaž Červek

Potrebna oprema: primerna oblačila, malica, pijača, krema za sončenje

Cena: vključuje vodenje in izposojo kanuja ter potrebne opreme

- 15,00 € na osebo

- brezplačno za otroke (do vključno 12. leta) v spremstvu dveh odraslih oseb v istem kanuju

Število mest je omejeno. Prijave zbiramo do petka, 20. maja. Več informacij na [tic@notranjski-park.si](mailto:tic@notranjski-park.si) ali 031 668 223 (TIC Notranjski park).

**Krajinski park Debeli rtič: Voden ogled po Krajinskem parku Debeli rtič**

Krožna pot bo vodila po samem osrčju parka, ponudila lepe razglede na morsko obrežje, klif, vinograde in del gozda. Ob poti bodo naravovarstveni nadzorniki predstavili pomen parka, njegove zanimivosti in izjemno naravno bogastvo.

Kraj in čas: parkirišče pri plaži Debeli rtič, ob 9.30 (trajanje - 1 ura)

Oprema: pohodna obutev, zaščita za sonce, voda

Prijave: do 19.5. do 12.00 na [kpdr@obcina-ankaran.si](mailto:kpdr@obcina-ankaran.si)

**Krajinski park Ljubljansko barje: Kolesarski izlet Odkrivanje zakladov Ljubljanskega barja s kolesom**Na 26 km krožni poti bomo skupaj odkrivali zaklade, ki jih pestuje ta skrivnostna pokrajina. Sledili bomo stari in obstoječi strugi reke Ljubljanice, obiskali bomo naravni rezervat Mali plac ter naravni spomenik Jurčevo šotišče. Na koncu pa se bomo zapeljali še na osamelec Blatna Brezovica, ki ponuja čudovit razgled na barjanski mozaik.

Kraj in čas: sedež KPLB, Podpeška cesta 380, Notranje Gorice, ob 8.30 (trajanje okvirno 4 ure)   
Priporočena oprema: terensko kolo, čelada, oblačila in obutev primerna vremenskim razmeram in kolesarjenju ter pijača.

Obvezne prijave do zasedbe mest na: [info@ljubljanskobarje.si](mailto:info@ljubljanskobarje.si)

**Krajinski park Pivška presihajoča jezera: Pohod od kala do presihajočih jezer**

Pohod od kala do presihajočih jezer ob dnevu Nature 2000 posvečamo prebivalcem kalov – žabam in pupkom. Začetek krajšega pohoda bo ob vaškem kalu v Drskovčah. Vlogo kalov in njegove prebivalce bodo predstavili člani herpetološkega društva. Nato bo sledil krajši pohod preko Napoleonovega mosta do Velikega in Malega Drskovškega jezera. V sodelovanju z lokalnim kulturnim društvom in herpetologi ter ponudniki bodo obiskovalci spoznali naravno in kulturno dediščino krajinskega parka.

Kraj in čas: Drskovče ob vaškem igrišču ob kampu The Sunrise Hill, ob 17.00 (trajanje 2 – 3 ure)

Organizator: Zavod za turizem Pivka, Krajinski park Pivška presihajoča jezera – projekt PIVKA.KRAS.PRESIHA

Priporočena oprema: lahka pohodna oprema, oblačila in obutev primerna vremenskim razmeram Dolžina pohoda: 4,5 km

Dodatne informacije: [info@pivskajezera.si](mailto:info@pivskajezera.si)

**KP Radensko polje: Pomladanski pohod po Radenskem polju**

Vsako leto, ob Evropskem dnevu parkov (24. maj), poteka tradicionalni Spomladanski pohod po Radenskem polju.

Kraj in čas: parkirišče pod boštanjskim gradom, pri cerkvi sv. Martina (najbližja hišna št. Veliko Mlačevo 59), ob 9.00 (trajanje okvirno 4 ure)

Priporočena oprema: primerna (terenska) oblačila in obutev glede na vremenske razmere

Predhodne prijave na [info@radenskopolje.si](mailto:info@radenskopolje.si)

**22. maj 2022 – Dan biotske raznovrstnosti**

**Kozjanski regijski park: Pohod na Vetrnik in dan cvetočega travnika**

Pohod bomo pričeli pred občinsko stavbo v Kozjem, od koder se bomo skupaj peš odpravili do Županovega brega in vrha Vetrnik (709 m), kjer bomo lahko občudovali pisani svet cvetočega hribovskega suhega travnika.

Kraj in čas: Kozje – Vetrnik; občinska stavba v Kozjem ob 8:30; lahko se nam pridružite tudi na travniku med 10. in 12. uro – izhodiščna točka je nad domačijo Kukovičič (Vetrnik 20).

*V primeru slabega vremena dogodek odpade.*

**Notranjski regijski park: Pohod Gremo po medvedovih stopinjah!**

Pridružite se nam na pohodu po idilični meniševski naravi. Po poti, dolgi 11 km, boste spoznali naravno in kulturno dediščino, ki je zaznamovala te kraje. Stalna prisotnost medvedov, ki hodijo po tej poti, pa vam bo dala dodaten adrenalin in nepozabno dogodivščino. Na koncu bomo našo pustolovščino zaključili s poštenim obrokom.

Kraj in čas: Selšček, parkirišče pri Cerkvi Povišanje sv. Križa, od 10.00 do 14.00 (4 ure)

Vodnik: Robert Kužnik

Potrebna oprema: pohodni čevlji, primerna oblačila, pohodne palice, pijača, krema za sončenje, repelent, zvezek, pisalo, kapa, dežnik; primerno za vse starejše od 10. let

Cena: vključuje vodenje, hrano in pijačo

- 25,00 € na osebo

- 21,00 € na osebo za 3- ali veččlanske družine ( 2 odrasla + 1 ali več otrok)

- brezplačno za otroke do vključno 6. leta

Število mest je omejeno na 20. Prijave zbiramo do petka, 20. maja na povezavi <https://www.notranjski-park.si/obiskovanje/dogodki/>

Več informacij na tic@notranjski-park.si ali 031 668 223 (TIC Cerknica)

**Notranjski regijski park: Pohod po Jankovih stopinjah**

17. tradicionalni pohod ob izvirih Cerkniškega jezera. Po raznolikih travnikih se bomo sprehodili do največjih izvirov Cerkniškega jezera in spoznavali bogato naravno dediščino. Prikazali vam bomo stare šege in običaje, ki so del življenja ob Cerkniškem jezeru.

Kraj in čas: Kmetija T'Dolenj, Laze pri Gorenjem Jezeru, ob 14.00 (trajanje 2h)

Priporočena oprema: terenska obleka in obutev.

Prijave: zaželena je predhodna prijava do sobote, 21. 5., na telefonsko številko 041 363 421 ali preko e-pošte ([kmetija.tdolenj@gmail.com](mailto:kmetija.tdolenj@gmail.com))

Prispevek za vodenje in degustacijo - 6,50 € na osebo,otroci brezplačno.

Pohod bo v vsakem vremenu.

**Krajinski park Goričko: Vodeni izlet Ali na Goričkem še poje hribski škrjanec?**

Voden izlet po tematski poti cvetočih travnikov v sodelovanju Društva za opazovanje in proučevanje ptic Slovenije in Javnega zavoda Krajinski park Goričko. Dolžina poti: 4,5 km. Čas hoje z vodnikom in razlago je 3 ure.

Kraj in čas: Vaško-gasilski dom Budinci, 20A, Šalovci ob 8.00

Vodi: Gregor Domanjko

Potrebna oprema: vremenu primerna obleka in obutev, zaščita pred soncem, v nahrbtniku pa voda, daljnogled, fotoaparat.

**Krajinski park Goričko: Glasbena matineja**

Nedeljska glasbena matineja na gradu Grad. Nastopajo: Valerija Kučan, saksofon in Anja Kučan, klavir.

Kraj in čas: Javni zavod Krajinski park Goričko; Grad 191, Grad, koncertni salon ob 10.00. Prostovoljni prispevki.

**Krajinski park Tivoli, Rožnik in Šišenski hrib – Izobraževalni sprehod**

Ob dnevu biotske raznovrstnosti vabimo na izobraževalni sprehod po Krajinskem parku Tivoli, Rožnik in Šišenski hrib. Območje je pomembno tako z vidika varstva naravnih vrednot in krajinskih značilnosti kot z vidika ohranjanja biotske raznovrstnosti. Mozaični preplet ekosistemov nudi dom več kot 2.800 različnim vrstam organizmov, med njimi tudi številnim redkim in ogroženim.

V okvirno dve uri dolgem sprehodu bomo spoznali nekatera naravovarstveno najpomembnejša mokrišča. Ta predstavljajo dragocen življenjski prostor številnim vrstam organizmov, med njimi tudi redkim vrstam gliv, rastlin in živali. Mokrišča so pomembna tudi kot zalogovniki ogljika v tleh in rezervoarji pitne vode.

Kraj in čas: Koseški bajer, 9.00 (trajanje 2 uri)

Priporočena oprema: nepremočljiva terenska obutev in obleka, repelenti, voda.

Prijave na dogodek (do 20 udeležencev) sprejemamo po e-pošti na naslov [luka.sparl@vokasnaga.si](mailto:luka.sparl@vokasnaga.si) ali po telefonu 031 225 740 do zapolnitve mest.

**23. maj 2022**

**Regijski park Škocjanske jame: Predavanje ob otvoritvi tedna geoparkov – Nastanek matičnega Krasa**

Evropski dnevi geoparkov se odvijajo vsako leto konec maja in v začetku junija v vseh evropskih geoparkih. Namen teh dni je ozaveščanje, ohranjanje in popularizacija geološke dediščine na območju Geoparka, za lokalno in širšo zainteresirano javnost.

Uvod v čezmejni teden geoparka na Krasu bo predavanje dr. Bogdana Jurkovška o nastanku matičnega Krasa.

Kraj in čas: Promocijsko kongresni center Pr Nanetovh, Matavun 8, Divača ob 16.30

**24. maj 2022**

**Krajinski park Goričko: Otvoritev tematske poti Pot metuljev**

Tematska pot metuljev, Motvarjevci, dolžina poti je 1,6 km. Čas hoje z vodnikom in razlago okvirno 1 ura.

Kraj in čas: Motvarjevci, parkirišče Pan lignum, Gostišče prenočišče Puhan d.o.o., Motvarjevci 36, ob 9.00.

Vodi: Gregor Domanjko

Potrebna oprema: vremenu primerna obleka in obutev, zaščita pred soncem, v nahrbtniku: voda, daljnogled, fotoaparat.

**Krajinski park Ljubljansko barje: Vodenje po razstavi - Zakladi Ljubljanskega barja na pragu glavnega mesta**Vodenje po razstavi Zakladi Ljubljanskega barja in po delu nove tematske poti na Rakovi jelši.  
Kraj in čas: Mestni park Rakova jelša, ob 17.00 (pod brajdo pri Varuhu zakladov Ljubljanskega barja na začetku poti z razstavnimi panoji), trajanje okvirno 2 uri

Priporočena oprema: dobra volja in odprta ušesa in oči ter pohodna obutev in oblačila  
Prijave na: [info@ljubljanskobarje.si](mailto:info@ljubljanskobarje.si)

**Krajinski park Strunjan: Voden ogled Krajinskega parka Strunjan s poudarkom na botaniki**

Kraj in čas: Center za obiskovalce na Strunjanskih solinah, ob 16.00 (trajanje 2 uri)

**Krajinski park Tivoli, Rožnik in Šišenski hrib: Izobraževalni sprehod**

Ob Evropskem dnevu parkov vabimo na izobraževalni sprehod po Krajinskem parku Tivoli, Rožnik in Šišenski hrib. Območje je pomembno tako z vidika varstva naravnih vrednot in krajinskih značilnosti kot z vidika ohranjanja biotske raznovrstnosti. V mozaičnem prepletu ekosistemov živi več kot 2.800 različnih vrst organizmov, med njimi tudi številne redke in ogrožene vrste.

V okvirno dve uri dolgem sprehodu bomo obiskali ekstenzivne, vrstno bogate travnike na zahodnem delu parka. Desetletja ali celo stoletja človeške rabe so tista, ki so omogočila, da tu še najdemo nekatere redke in ogrožene rastlinske vrste, žuželke, med njimi hrošče, metulje, divje čebele idr. ter v bližini vodnih teles kačje pastirje in predvsem v mejicah in na gozdnem robu tudi številne ptice.

Kraj in čas: parkirišče pri ZOO, 17.00 (trajanje 2 uri)

Priporočena oprema: terenska obutev in obleka, repelenti, voda.

Prijave na dogodek (do 20 udeležencev) sprejemamo po e-pošti na naslov [luka.sparl@vokasnaga.si](mailto:luka.sparl@vokasnaga.si) ali po telefonu 031 225 740 do zapolnitve mest.

**25. maj 2022**

**Krajinski park Kolpa: Strokovni terenski pregled naravnih spomenikov v zavarovanem območju KP Kolpa**Ogled izpostavljenih naravnih vrednot v zavarovanem območju Krajinski park Kolpa: Hrastova loza, steljniki, Marindol (lipa in travniki z orhidejami), Vrhovci in Preloka (gradnja na območju mlina). Sledila bo strokovna razprava in zaključki za nadaljnje varovanje in ohranitev vrednot.

Kraj in čas: Šokčev dvor Žuniči, od 9.00 do 15.00

**27. maj 2022**

**Triglavski narodni park: 16. Mednarodni festival alpskega cvetja**

Mednarodni festival alpskega cvetja je šopek botaničnih tur, prireditev in kulinaričnih doživetij, posvečenih divjeraslim rastlinam, cvetličnemu bogastvu Bohinja in lokalni ponudbi. Festivalski dogodki se vsako leto v maju in juniju odvijajo na najrazličnejših lokacijah v Bohinju, ki obsega 24 vasi in se razprostira na več kot 300 km².

Kraj in čas: Bohinj od 27. 5. do 12. 6. 2022

Celoten program 16. Mednarodnega festivala alpskega cvetja: <https://www.bohinj.si/mednarodni-festival-alpskega-cvetja/>

**Triglavski narodni park: Zabavno in poučno: Ko Kamni zacvetijo**

Vsi imamo radi rože, vendar pa, ko jih naberemo v šopek, prav hitro ovenijo. Raje, kot da jih nabiramo, jih občudujmo na travniku! Da pa bodo naš dom vseeno krasili barvni cvetovi, jih bomo na delavnici naslikali na najbolj obstojen material - kamen. Mladi nadobudneži vabljeni na ustvarjalno delavnico.

Kraj in čas: Center TNP Bohinj, Stara Fužina 38, ob 16.00

Potrebne so prijave vsaj en dan pred delavnico do 12.00 na [info.bohinjka@tnp.gov.si](mailto:info.bohinjka@tnp.gov.si) ali na telefonsko številko: 01 200 97 60. Otroci, mlajši od 6 let, naj bodo v spremstvu odrasle osebe.

**KP Logarska dolina: Klepet na naj poti 2021 – posvet in delavnice**

Naravoslovno-etnografska pot po Logarski dolini obiskovalcem že četrt stoletja odstira lepote doline in širšega območja. Ob stiku z domačini te pripelje v dušo Solčavskega, v harmonijo treh dolin, kjer se zaveš, da *Logarska dolina ni tu zato, da bi jo spreminjali, ampak da ona spremeni nas.*

Kraj in čas: Eko hiša Na razpotju (Logarska dolina 14, Solčava), ob 10.00

Kotizacija: znaša 20 €/osebo in vključuje dobrodošlico, pogostitev s kulinaričnim pridihom Solčavskega ter vodeno doživetje po Poti po Logarski dolini.

Vodeno doživetje po Poti po Logarski dolini, ob 16h

Za udeležbo na dogodku je obvezna predhodna prijava na [info@solcavsko.info](mailto:info@solcavsko.info), najkasneje do ponedeljka 23. 5. 2022.

Več informacij: Center Rinka, info@solcavsko.info, 03 839 07 10, za vodeno doživetje pa Jože Prah: [joze.prah@amis.net](mailto:joze.prah@amis.net), 041 657 560.

**28. maj 2022**

**Triglavski narodni park: U konc sveta so pravljice doma - Zlatorogova pravljična pot**

To je dogodek, ki ni čisto običajen. Je nekaj posebnega. Dogaja se namreč na poti dolgi dva kilometra, ki vas pelje ob reki, skozi gozd, čez travnike in mimo Bohinjskega jezera. Tu je sicer čez leto vse mirno, le sedem junakov bohinjskih pravljic vas čaka s lesenimi igrali. V »pravljičnem« vikendu pa je živahno, na poti je okrog 30 postaj – okrog 30 možnosti, da se otroci gibajo, skozi igro nekaj naučijo, ustvarjajo ali pa samo razvijajo svoja čutila.

Kraj in čas: Ukanc, Bohinj, 9.30 - 14.00

Vstopnina: 2 € na osebo, otroci do vključno 2 leti brezplačno

Organizatorji: Vrtec Bohinj (OŠ dr. Janeza Mencingerja) v sodelovanju s Turizmom Bohinj in Triglavskim narodnim parkom.

V primeru slabe vremenske napovedi, bo dogodek prestavljen na 4. 6. 2022.

**Notranjski regijski park: Odkrivajmo : Gozdna terapija**

Blažilne lastnosti in zdravstveni učinki, ki izhajajo z izpostavljanjem v gozdnem okolju, poznajo že desetletja. Sprehodili se bomo po naravoslovni učni poti Menišija in se med potjo sproščali v naravi z dihalnimi vajami, fizičnim kontaktom (objemanje dreves) in vohanjem eteričnih olj ali prsti. Spoznali bomo, kako gozdna terapija deluje pozitivno na psihofiziološko ravnovesje, sprehajanje v gozdnem prostoru med drevesi in poslušanje ptičjega petja pa na človeka deluje blagodejno. Na koncu poti se pustite razvajati še z domačo meniševsko malico.

Kraj in čas: začetek učne poti Menišija v vasi Dobec, od 10.00 do 13.00

Vodnik: Matteo Bottosso

Potrebna oprema: pohodni čevlji, primerna oblačila, pijača, krema za sončenje, repelent, kapa, primerno za vse starejše od 17 let

Cena: vključuje vodenje in malico na koncu poti - 15,00 € na osebo

Število mest je omejeno na 10. Prijave zbiramo do petka, 27. maja, na povezavi <https://www.notranjski-park.si/obiskovanje/dogodki/>

Več informacij na tic@notranjski-park.si ali 031 668 223 (TIC Cerknica).

**Krajinski park Ljubljansko barje: Pohod po Barju**

Na zanimivejših točkah 13 km pohoda bo predstavitev posameznih zanimivosti, kot so Plečnikova cerkev, naravni spomenik Kozlerjeva gošča, naravni rezervat Iški morost, naravna vrednota Strahomerska okna, ekskluzivno pa si bo letos mogoče ogledati tudi, kako potekajo gradbena dela na Črnovaški cesti.

Kraj in čas: na sejmišču Barje na Ižanski 303, Ljubljana, za staro šolo Barje ob 8.30 in 9.30 (zaključek predviden ob 15h).

Poskrbeli bomo za vodo na poti in topli obrok pred vrnitvijo z atraktivnim prevozom.  
Organizator: Turistično društvo Barje; vodenje: Krajinski park Ljubljansko barje  
Število udeležencev je zaradi prevoza ob povratku omejeno na 150, zato so obvezne prijave na 031 322 251 ali [marjan.strle107@gmail.com](mailto:marjan.strle107@gmail.com).

Štartnine ni, dobrodošli pa so prostovoljni prispevki.

Priporočena oprema: dobra volja in odprta ušesa in oči ter pohodna obutev in oblačila.

**Naravni rezervat Škocjanski zatok: Interpretativno vodenje v Naravnem rezervatu Škocjanski zatok**

Interpretativni vodeni ogled po učni poti na sladkovodnem delu NR Škocjanski zatok z opazovanjem in prepoznavanjem tipičnih vrst ptic s pomočjo spektivov in daljnogledov.

Kraj in čas: Center za obiskovalce NR Škocjanski zatok, Sermin 50, Koper, ob 9.00 (trajanje: 2-3 ure)

Vodi: Bojana Lipej, 051/680-442

Število udeležencev je omenjeno, prijave do 27. 5. 2022 na: [bojana.lipej@dopps.si](mailto:bojana.lipej@dopps.si)

**29. maj 2022**

**Triglavski narodni park: Predavanje o orhidejah Bele krajine in razstava vezenin**

Orhideje, primati rastlinskega sveta, so zelo zanimiva družina. Poleg tega, da so njihovi cvetovi izredno lepi, so zaradi zapletenih ekosistemskih povezav eden boljših indikatorjev ohranjenosti narave. Poznavanje njihove razširjenosti nam posredno kaže območja, kjer je narava bolj ohranjena.

Avtor knjige Divje rastoče orhideje Bele krajine v naravi in na vezeninah Jernej Kavšek, ki zaradi družinskih vezi kar dobro pozna tudi stanje orhidej v Bohinju, že več kot 15 let raziskuje rastišča orhidej v Beli krajini in tudi širše. S svojim delovanjem je Belo krajino in njene orhideje postavil na zemljevid botanično ene bolj vročih točk Slovenije.

Kraj in čas: Center TNP Bohinj, Stara Fužina, ob 19.30, razstava bo na ogled od 18.00 do 20.30 ure.

**Notranjski regijski park: Pohod Dolina naravnih mostov**

Obisk Rakovega Škocjana vas bo gotovo navdušil. Na okrog 5 kilometrov dolgem pohodu med dvema naravnima mostovoma, ki se dvigata okrog 40 m nad tlemi, boste dodobra spoznali kraške pojave ter se ohladili v senci dreves, ki obdajajo dolino ob potoku Rak.

Kraj in čas: parkirišče ob Hotelu Rakov Škocjan, od 10.00 do 13.00

Vodnica: Jadranka Janeš

Potrebna oprema: pohodni čevlji, primerno za vse starejše od 4 let

Cena: vključuje vodenje in malico Notranjske okuševalnice (različni prigrizki, peciva iz divjih rastlin)

- 15,00 € na osebo

- 11,00 € na osebo za 3- ali veččlanske družine (2 odrasla + 1 ali več otrok)

- brezplačno za otroke do vključno 6. leta

Število mest je omejeno na 30. Prijave zbiramo do petka, 27. maja, na povezavi <https://www.notranjski-park.si/obiskovanje/dogodki/>

Več informacij na [tic@notranjski-park.si](mailto:tic@notranjski-park.si) ali 031 668 223 (TIC Cerknica).

**Krajinski park Kolpa: Dan odprtih vrat v muzeju na prostem – Šokčev dvor Žuniči**

Javni zavod Krajinski park Kolpa z dnevom odprtih vrat info centra in muzeja na prostem Šokčev dvor Žuniči obeležuje Evropski dan naravnih parkov. Na vrtu muzeja na prostem se na stojnicah predstavijo ustvarjalci, rokodelci, (ekološki) kmetje, čebelarji,… Na pašnikih okrog domačije bodo na paši avtohtoni krškopoljski prašiči in mangulice, bovške ovce, oplemenjene jezersko solčavske ovce, belokranjske pramenke ter istrski osli.

Kraj in čas: Žuniči, od 14.00 do 18.00 ure. Prireditev bo v vsakem vremenu.

14.00 Pričetek dneva odprtih vrat

16.00 Vodena predstavitev zavarovanega območja Krajinski park Kolpa ter info-centra in muzeja na prostem – Šokčev dvor Žuniči

17.00 Starinske popevke – Koncert Zvezdana Novakovič & pevska skupina Kresnice (KUD Božo Račič Adlešiči) in Adlešiški tamburaši.

**Krajinski park Logarska dolina: Izbrani sprehodi in kolesarski potepi v naravi Solčavskega (v sklopu**

**Klepet na naj poti 2021)**

• vodeno spoznavanje Solčavskega, ki vključuje lahko pohodniško turo in malico

• kolesarjenje po Solčavski panoramski cesti, ki vključuje najem koles in malico

• program po predhodnem dogovoru.

Za udeležbo na dogodku je obvezna predhodna prijava na [info@solcavsko.info](mailto:info@solcavsko.info), najkasneje do ponedeljka 23. 5. 2022.

Več informacij: CENTER RINKA, info@solcavsko.info, 03 839 07 10

**30. maj 2022**

**Triglavski narodni park: Otroški botanični sprehod: kaj tam cveti?**

Pisani cvetlični svet marsikoga navdušuje in mu daje navdih. Zakaj taka raznolikost, katere barve prevladujejo in kateri rastlini pripadajo, bomo ugotavljali z našimi najmlajšimi. Na kratkem sprehodu bomo poskušali odgovoriti na vsa ta vprašanja ter na koncu upodobili najljubšo rožico.

Kraj in čas: Center TNP Bohinj, Stara Fužina, ob 16.00

Potrebne so prijave vsaj en dan pred delavnico do 12.00 na [info.bohinjka@tnp.gov.si](mailto:info.bohinjka@tnp.gov.si) ali na telefonsko številko: 01 200 97 60. Otroci, mlajši od 6 let, naj bodo v spremstvu odrasle osebe.

**Regijski park Škocjanske jame: Voden »geološki« pohod po Učni poti Škocjan**

Evropski dnevi geoparkov se odvijajo vsako leto konec maja in v začetku junija v vseh evropskih geoparkih. Namen teh dni je ozaveščanje, ohranjanje in popularizacija geološke dediščine na območju Geoparka, za lokalno in širšo zainteresirano javnost.

Kraj in čas: Informacijski center Parka Škocjanske jame, Matavun 12, Divača.

Vodi: dr. Bogdan Jurkovšek

Priporočena oprema: pohodna obutev

**Udeležba na vseh aktivnostih in dogodkih je na lastno odgovornost.**